《垂杨 上巳万柳堂雨中即事用竹山词韵》
清代·陈维崧

花间微雨，响苏苏几点，乍听还小。径冷泥香，凤城佳节游踪悄。

记曾骑马横门道。有夹路、红深翠窈。甚前番、社鼓饧箫，到今来偏少。

拚把春光湿了。枉青粉墙西，酒旗斜袅。扑蝶湔裙，梦华遗事何人晓。

落红旋被东风扫。扫不去、閒愁缥缈。纵然晴也，奈浓春渐老。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。